|  |
| --- |
| **УРЕДБА**  **О ФИНАНСИЈСКОМ ДАВАЊУ ПОЉОПРИВРЕДНИМ ГАЗДИНСТВИМА ЗА ПОЉОПРИВРЕДНУ ПРОИЗВОДЊУ БИЉНИХ КУЛТУРА У 2023. ГОДИНИ**  *("Сл. гласник РС", бр. 27/2023)* |

**Предмет уређивања**

**Члан 1**

Овом уредбом уређују се услови за остваривање права на финансијско давање пољопривредним газдинствима за пољопривредну производњу биљних култура у 2023. години, начин остваривања права на финансијско давање, садржина електронског обрасца захтева и висина финансијског давања.

**Значење појединих појмова**

**Члан 2**

Поједини изрази употребљени у овој уредби имају следеће значење:

1) *биљне културе* јесу све културе, осим природних ливада и пашњака у оквиру групе култура крмно биље наведене у Шифарнику биљне производње и друге намене земљишних парцела, који је одштапан уз Правилник о упису у Регистар пољопривредних газдинстава, промени података и обнови регистрације, електронском поступању, као и условима за пасиван статус пољопривредног газдинства ("Службени гласник РС", број 25/23 - у даљем тексту: посебни пропис којим се уређује регистрација пољопривредних газдинстава) и чини његов саставни део;

2) *комерцијално породично пољопривредно газдинство* јесте оно пољопривредно газдинство које је тржишно усмерено и чије својство је као такво утврђено у Регистру;

3) *носилац породичног пољопривредног газдинства* јесте физичко лице - пољопривредник који обавља пољопривредну производњу и које је уписано као носилац породичног пољопривредног газдинства у Регистар пољопривредних газдинстава (у даљем тексту: Регистар), у складу са законом којим се уређује пољопривреда и рурални развој;

4) *обрадиво пољопривредно земљиште* јесу њиве, вртови, воћњаци, виногради и ливаде;

5) *пољопривредно газдинство* јесте производна јединица на којој привредно друштво, земљорадничка задруга, установа или друго правно лице, предузетник или физичко лице − пољопривредник обавља пољопривредну производњу;

6) *породично пољопривредно газдинство* јесте пољопривредно газдинство на којем физичко лице − пољопривредник заједно са члановима свог домаћинства обавља пољопривредну производњу;

7) *финансијско давање* јесте једнократна уплата бесповратних новчаних средстава за основне подстицаје у биљној производњи и регрес за гориво, у складу са овом уредбом.

**Услови за остваривање права на финансијско давање**

**Члан 3**

Право на финансијско давање у складу са овом уредбом остварује правно лице, предузетник и физичко лице - носилац комерцијалног породичног пољопривредног газдинства, које је уписано у Регистар, које је у активном статусу у Регистру и које је извршило обнову регистрације за 2023. годину, у складу са посебним прописом којим се уређује регистрација пољопривредних газдинстава.

Право на финансијско давање у складу са овом уредбом остварује лице из става 1. овог члана за пријављене у Регистру и засејане, односно засађене површине обрадивог пољопривредног земљишта под одговарајућом биљном културом, до највише 20 ха.

Лице из става 2. овог члана не може да оствари право на финансијско давање у складу са овом уредбом за површине пољопривредног земљишта у државној својини које је узело у закуп, односно на коришћење.

**Висина финансијског давања**

**Члан 4**

Право на финансијско давање у складу са овом уредбом остварује се:

1) по површини пољопривредне производње под биљним културама из члана 3. ове уредбе, у висини од 6.000 динара по хектару;

2) за куповину горива за радове у пољопривреди за исту површину из тачке 1) овог става, у висини од 3.000 динара по хектару.

**Јавни позив за подношење захтева за остваривање права на финансијско давање**

**Члан 5**

Министарство надлежно за послове пољопривреде - Управа за аграрна плаћања (у даљем тексту: Управа) расписује јавни позив за подношење захтева за остваривање права на финансијско давање пољопривредним газдинствима за пољопривредну производњу биљних култура у 2023. години (у даљем тексту: јавни позив), који се објављује на интернет страницама министарства надлежног за послове пољопривреде и Управе.

Јавни позив из става 1. овог члана садржи податке о начину подношења и роковима за подношење захтева по јавном позиву, износу расположивих средстава по јавном позиву, као и друге податке потребне за спровођење јавног позива.

**Начин остваривања права на финансијско давање**

**Члан 6**

Поступак за остваривање права на финансијско давање у складу са овом уредбом покреће се избором и попуњавањем одговарајућег електронског обрасца захтева, у онлине форми, непосредно у оквиру софтверског решења еАграр, који се потписује регистрованом шемом електронске идентификације високог нивоа поузданости, у складу са законом којим се уређује електронски документ, електронска идентификација и услуге од поверења у електронском пословању.

Приликом пријема захтева из става 1. овог члана, Управа:

1) обавештава корисника услуге електронске управе о свим подацима које је у складу са законом потребно прибавити за потребе остваривања права и о обавези надлежног органа да по службеној дужности прибави податке из службених евиденција;

2) омогућава кориснику услуге електронске управе да изјави да ће податке о личности из службених евиденција прибавити сам;

3) обавештава о потребним подацима које је у складу са законом потребно прибавити за остваривања права, а који се односе на треће лице (члан породичног пољопривредног газдинства, члан породице и сл), као и о томе да је приступ тим подацима могућ само на основу пристанка тог лица, у складу са законом.

Електронски образац захтева из става 1. овог члана садржи:

1) основне податке о подносиоцу захтева, и то:

(1) име и презиме, односно назив,

(2) јединствени матични број грађана (ЈМБГ), односно матични број (МБ),

(3) адресу (општина, место, улица и број) пребивалишта, односно седишта,

(4) број телефона,

(5) електронску пошту,

(6) број пољопривредног газдинства (БПГ);

2) податке о пријављеним и засејаним, односно засађеним површинама обрадивог пољопривредног земљишта под одговарајућом биљном културом, у складу са овом уредбом, и то:

(1) шифру културе,

(2) назив културе,

(3) површини под културом (ха/а/м 2);

3) изјаву подносиоца захтева под кривичном и материјалном одговорношћу да:

(1) је купљено гориво које је предмет овог захтева употребио за пољопривредну производњу биљних култура на сопственом пољопривредном газдинству,

(2) су сви подаци наведени у овом захтеву тачни и истинити;

4) потпис подносиоца захтева, односно одговорног лица подносиоца захтева, у складу са законом којим се уређује електронска управа, законом којим се уређује електронски документ, електронска идентификација и услуге од поверења у електронском пословању.

Електронски образац захтева из става 3. овог члана садржи и:

1) изјаву подносиоца захтева, односно одговорног лица подносиоца захтева, да је упознат са одредбом члана 103. став 3. Закона о општем управном поступку ("Службени гласник РС", бр. 18/16, 95/18 - аутентично тумачење и 2/23 - УС), којом је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама, као и да ако странка у року не поднесе личне податке неопходне за одлучивање органа, захтев за покретање поступка ће се сматрати неуредним, те да је сагласан да Управа за потребе поступка по захтеву за финансијско давање у складу са овом уредбом, може да изврши увид, прибави и обради личне податке о чињеницама о којима се води службена евиденција, а који су неопходни у поступку одлучивања по захтеву за финансијско давање, као и податке о наменском рачуну породичног пољопривредног газдинства, односно пољопривредног газдинства,

или

2) изјаву подносиоца захтева, односно одговорног лица подносиоца захтева да је упознат са одредбом члана 103. став 3. Закона о општем управном поступку, којом је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама, као и да ако странка у року не поднесе личне податке неопходне за одлучивање органа, захтев за покретање поступка ће се сматрати неуредним, као и изјаву да ће самостално за потребе поступка прибавити личне податке о чињеницама о којима се води службена евиденција, а који су неопходни за одлучивање у складу са овом уредбом.

Електронски образац захтева из ст. 3. и 4. овог члана садржи и поље чијим избором подносилац захтева потврђује да је извршио попуњавање и да подноси електронски захтев у складу са овом уредбом.

**Аутентикација учесника у поступку**

**Члан 7**

Учесник у електронском управном поступању у поступку за остваривање права на финансијско давање у складу са овом уредбом, аутентикује се.

За аутентикацију учесника из става 1. овог члана користи се електронска идентификација у складу са законом којим се уређује електронска идентификација и овом уредбом.

У електронском управном поступању, као и за утврђивање идентитета учесника у општењу са Управом у оквиру софтверског решења еАграр користи се регистрована шема електронске идентификације различитог нивоа, у складу са законом којим се уређује електронска идентификација и овом уредбом, преко налога који је учеснику у електронском управном поступању додељен приликом регистрације на порталу софтверског решења еАграр.

У општењу странке са Управом у оквиру софтверског решења еАграр, идентитет странке утврђен на основу регистроване шеме електронске идентификације високог нивоа поузданости замењује потпис странке на поднеску, а у овом случају користи се и регистрована шема електронске идентификације средњег нивоа поузданости, у смислу закона којим се уређује електронска идентификација, ако законом и овом уредбом није прописано друкчије.

Овлашћено службено лице које електронски управно поступа у поступку за остваривање права на финансијско давање у складу са овом уредбом, користи електронску идентификацију високог нивоа поузданости, односно квалификовани електронски сертификат.

**Регистрација налога кориснику услуге електронске управе**

**Члан 8**

Физичко и правно лице користи услуге софтверског решења еАграр ако је регистровано.

Орган управе надлежан за пројектовање, усклађивање, развој и функционисање система електронске управе региструје налог кориснику услуге електронске управе.

Ако корисник услуге електронске управе повуче сагласност о прихватању услова коришћења услуга, надлежни орган из става 2. овог члана брише га из евиденције и затвара његов налог.

Након регистрације, надлежни орган из става 2. овог члана кориснику услуге електронске управе обезбеђује коришћење Јединственог електронског сандучића, у складу са законом којим се уређује електронска управа.

Учесник у електронском управном поступању за остваривање права на финансијско давање пријављује се на портал софтверског решења еАграр путем налога са Портала за електронску идентификацију (у даљем тексту: Портал еИД), који представља јединствено место за идентификацију и аутентикацију, односно регистрацију и пријаву корисника електронске управе.

Регистрацију из става 1. овог члана, учесник може остварити на Порталу еИД, на адреси еид.гов.рс, путем квалификованог електронског сертификата или на шалтеру неког Регистрационог тела уз обавезно издавање параметара за активацију мобилне апликације ЦонсентИД.

Техничку подршку подносиоцу захтева за финансијско давање у вези са електронским поступањем у складу са овом уредбом пружа:

1) овлашћено лице Управе;

2) лице које обавља саветодавне послове у пољопривреди, које има лиценцу за обављање тих послова и које је уписано у Регистар пољопривредних саветодаваца у складу са законом којим се уређује обављање саветодавних и стручних послова у области пољопривреде;

3) овлашћено лице органа управе јединице локалне самоуправе према месту пребивалишта, односно седишта подносиоца захтева за финансијско давање у складу са овом уредбом.

Ближа техничка упутства о начину регистрације корисничког налога, пријави на систем, начину попуњавања и подношења електронског обрасца захтева за остваривање права на финансијско давање у складу са овом уредбом, као и начину пружања техничке подршке подносиоцима захтева, објављују се на огласној табли Управе за аграрна плаћања, на адреси: Булевар краља Александра 84, 11000 Београд, као и на званичној веб презентацији еАграр, на адреси хттпс://еаграр.гов.рс.

**Размена докумената и поднесака и достављање електронских докумената**

**Члан 9**

Размена докумената и поднесака у поступку за остваривање права на финансијско давање у складу са овом уредбом обавља се електронским путем, осим за документе и поднеске који садрже тајне податке и који су означени степеном тајности у складу са прописима којима се уређује тајност података.

Достављање електронских докумената између органа јавне власти у поступку за остваривање права на финансијско давање у складу са овом уредбом обавља се путем електронске поште, сервисне магистрале органа, услуге квалификоване електронске доставе или другим електронским путем, у складу са прописом.

Акта која у вези са поступком за остваривање права на финансијско давање у складу са овом уредбом доносе надлежни органи и имаоци јавних овлашћења, као и поднесци и документи који се достављају у овом поступку достављају се у форми електронског документа.

Ако се у поступку за остваривање права доставља оригинал акта, односно документа који је претходно изворно сачињен у папирној форми, доставља се примерак тог акта, односно документа који је дигитализован и оверен у складу са законом којим се уређује електронски документ.

За потребе остваривање права, надлежни орган, као и ималац јавних овлашћења може вршити дигитализацију и потврђивање истоветности свих аката и других докумената са изворним актом, односно документом сачињеним у папирном облику који је сам издао.

Овлашћени орган, односно лице које је извршило дигитализацију и потврдило истоветност са оригиналом сачињеним у папирном облику чува изворни документ у папирном облику у складу са законом.

**Преузимање података из регистара и евиденција у електронском облику**

**Члан 10**

Ради извршавања послова из своје надлежности, Управа преузима податке неопходне за остваривање права на финансијско давање у складу са овом уредбом, из регистара и евиденција у електронском облику, које су установљене законом, односно другим прописом, без додатне провере, осим података које је орган који води регистар и електронску евиденцију означио као податак који је у статусу провере.

Управа врши увид у податке и њихово преузимање преко сервисне магистрале органа или другог прихваћеног решења, на основу јединствених шифарника и јединствених идентификатора корисника електронске управе, као података на основу којих се из регистара и евиденција у електронском облику које органи воде у складу са посебним законима, могу упоредити подаци о корисницима, и то: јединствени матични број грађана, јединствени број који додељује Централни регистар обавезног социјалног осигурања, лични број осигураника, матични број и порески идентификациони број.

Управа води податке о сваком приступу и увиду у електронске документе и податке из своје надлежности у софтверском решењу еАграр, и то: податке о идентитету овлашћеног лица (јединствени матични број грађана и лично име), датуму и времену приступа и скупу података којима се приступало.

Управа користи податке из регистара и евиденција у електронском облику из ст. 1−3. овог члана у складу са законом којим се уређује електронска управа и посебним прописом којим се прописује начин на који органи врше увид, прибављају, обрађују и уступају, односно достављају податке о чињеницама о којима се води службена евиденција из регистара у електронском облику, а који су неопходни за одлучивање у управном поступку.

**Пријем електронског обрасца захтева**

**Члан 11**

Управа омогућава пријем електронског обрасца захтева из члана 6. ове уредбе, као и других захтева и поднесака у оквиру поступка за остваривања права на финансијско давање, преко портала софтверског решења еАграр, у складу са законом којим се уређује електронски документ и услуге од поверења у електронском пословању, прописа којим се прописује канцеларијско пословање органа државне управе и овом уредбом.

Пријем електронског поднеска евидентира се у електронској писарници.

Потврда о пријему електронског поднеска шаље се подносиоцу одмах, на исти начин на који је поднесак послат и садржи обавештење о пријему електронског поднеска, датум и време пријема и напредни електронски печат Управе.

Време пријема електронског поднеска је време одређено квалификованим електронским временским жигом, у складу са законом којим се уређује електронски документ и услуге од поверења у електронском пословању.

Кроз софтверско решење еАграр аутоматски се додељује број за сваки поднети захтев за остваривање права и под тим бројем се предузимају све радње и доносе сва акта за остваривање права.

Поред броја аутоматски додељеног кроз софтверско решење еАграр, Управа може у оквиру остваривања права кроз софтверско решење еАграр додељивати и бројеве, односно ознаке које су интерног карактера.

**Обрада захтева и утврђивање права на финансијско давање**

**Члан 12**

Приликом пријема захтева за остваривање права на финансијско давање у складу са овом уредбом, Управа проверава да ли је захтев правилно попуњен и да ли подаци који су унети у захтев одговарају подацима из регистара и евиденција у електронском облику из члана 10. ове уредбе.

Ако захтев за остваривање права није правилно попуњен или ако подаци који су унети у захтев не одговарају подацима из регистара и евиденција у електронском облику из члана 10. ове уредбе, Управа обавештава подносиоца неуредног захтева на који начин да уреди захтев и то у року који не може бити краћи од осам дана од пријема обавештења, уз упозорење на правне последице ако не уреди захтев у року, у складу са законом којим се уређује општи управни поступак.

На основу уредно поднетог захтева који испуњава прописане услове за остваривање права у складу са овом уредбом, директор Управе доноси решење којим се кориснику финансијског давања утврђује право на финансијско давање у износу утврђеном у складу са овом уредбом и налаже исплата на наменски рачун корисника отворен код пословне банке и пријављен у Регистру.

**Достављање докумената**

**Члан 13**

Решење, закључак, обавештење и други електронски документ донет по захтеву за остваривање права на финансијско давање у складу са овом уредбом, Управа доставља кориснику софтверског решења еАграр електронским путем, у складу са законом којим се уређује електронска управа и овом уредбом.

На захтев корисника из става 1. овог члана достављање докумената у поступку врши се и у папирном облику.

Трошкове доставе из става 2. овог члана сноси корисник који захтева доставу и у папирном облику.

Електронско достављање електронског документа врши се у Јединствени електронски сандучић корисника услуга електронске управе или другим електронским путем у складу са законом којим се уређује електронски документ и услуге од поверења у електронском пословању.

**Финансијска средства за спровођење уредбе**

**Члан 14**

Средства за спровођење ове уредбе обезбеђена су Законом о буџету Републике Србије за 2023. годину ("Службени гласник РС", број 138/22) у оквиру Раздела 24 - Министарство пољопривреде, шумарства и водопривреде, Глава 24.6 - Управа за аграрна плаћања, Програм 0103 - Подстицаји у пољопривреди и руралном развоју, Функција 420 - Пољопривреда, шумарство, лов и риболов, Програмска активност/пројекат 0001 - Директна плаћања, Економска класификација 451 - Субвенције јавним нефинансијским предузећима и организацијама, и то:

1) у износу од 11.389.950.000 динара за финансијско давање за основне подстицаје у биљној производњи у 2023. години;

2) у износу од 5.694.975.000 за финансијско давање за регрес за гориво у 2023. години.

**Принудно извршење**

**Члан 15**

Средства остварена по основу права на финансијско давање у складу са овом уредбом не могу бити предмет принудног извршења.

**Обавезе корисника финансијског давања**

**Члан 16**

Корисник финансијског давања у складу са овом уредбом дужан је да:

1) се придржава прописа којима се уређују стандарди квалитета животне средине, заштита јавног здравља, заштита здравља животиња и биљака, заштита добробити животиња и заштита пољопривредног земљишта;

2) даје тачне податке за остваривање права на финансијско давање у складу са овом уредбом;

3) чува документацију која се односи на остваривање права на финансијско давање у складу са овом уредбом најмање пет година од дана наплате средстава;

4) врати исплаћена новчана средства ако су исплаћена на основу нетачних података;

5) врати неосновано исплаћена средства услед административне грешке.

Корисник финансијског давања дужан је да врати новчана средства из става 1. тач. 4) и 5) овог члана најкасније у року од 30 дана од дана правоснажности решења којим се утврђује обавеза корисника финансијског давања да изврши повраћај новчаних средстава.

Корисник финансијског давања дужан је да плати затезну камату почев од дана исплате финансијског давања у случају непридржавања обавезе из става 1. тачка 4) овог члана, односно почев од дана истека рока из става 2. овог члана у случају из става 1. тачка 5) овог члана.

**Надзор над спровођењем уредбе**

**Члан 17**

Надзор над спровођењем ове уредбе врши министарство надлежно за послове пољопривреде, преко пољопривредног инспектора.

**Извештај о спровођењу уредбе**

**Члан 18**

Управа израђује извештај о спровођењу ове уредбе и доставља га министарству надлежном за послове пољопривреде, а министарство надлежно за послове пољопривреде доставља извештај Влади у року од шест месеци након спровођења ове уредбе, ради информисања.

**Члан 19**

Ова уредба ступа на снагу даном објављивања у "Службеном гласнику Републике Србије".